पूरे मामले पर जारी हंगामे के बीच पहली बार इस मुद्दे पर बिहार के मुख्यमंत्री नीतीश कुमार ने प्रतिक्रिया दी है। उन्होंने कहा कि मुजफ्फरपुर में ऐसी घटना घट गई कि हम शर्मसार हो गए। सीबीआई जांच कर रही है, मैं चाहता हूं कि हाईकोर्ट इसकी निगरानी करे। नीतीश कुमार ने मामले पर कड़ा रुख अख्तियार करते हुए कहा कि बच्चियों के गुनहगारों को बख्शा नहीं जाएगा। उन्होंने कहा कि मैं हर किसी को आश्वस्त करना चाहता हूं कि किसी के प्रति कोई उदारता दिखाई नहीं जाएगी। इस मामले में जो भी दोषी पाए जाएंगे, सभी को कड़ी से कड़ी सजा दी जाएगी।